## TRAM d’Alacant destinarà 2,7 milions d’euros al manteniment de la senyalització i telefonia de la línia 9

*** El nou contracte entrarà en vigor l’1 de gener de 2026 i tindrà una duració de quatre anys i la possibilitat d’una pròrroga d’un exercici addicional**

Ferrocarils de la Generalitat Valenciana (FGV) ha adjudicat el contracte per a la prestació dels servicis de manteniment de les instal·lacions de senyalització i telefonia d’explotació de la línia 9 de TRAM d’Alacant (Benidorm-Dénia) per valor de 2.732.355,40 euros, IVA inclòs.

El contracte tindrà una duració de quatre anys i la possibilitat d’una pròrroga d’un exercici addicional i substituirà l’actual, que conclou la seua vigència el pròxim 31 de desembre, i entraria en vigor després de la finalització de l’actual, la qual cosa donarà continuïtat a les tasques de manteniment per a la correcta explotació i conservació de la citada línia 9.

El servici que es prestarà és el manteniment de les instal·lacions de senyalització i telefonia d’explotació de la línia 9 de la xarxa d’FGV a Alacant, i la finalitat és mantindre estes instal·lacions en perfecte estat de funcionament i seguretat, garantint els millors nivells de qualitat i complint amb la normativa vigent.

Estes instal·lacions estan compostes pels components de senyalització, que són els elements de camp, com senyals, circuits de via, comptadors d’eixos, accionaments d’agulles, caixes de via i armaris de via; els elements de cabina i llocs d’operador, com llocs locals, enclavaments, xarxa de comunicacions i energia; i la telefonia d’explotació, com les centrals i pupitres del Lloc de Comandament i estacions i els mòduls convertidors IP.

**La línia 9**

FGV ha executat en els últims anys diferents actuacions en línia 9 de TRAM d’Alacant, que unix Benidorm i Dénia en un recorregut de 50 quilòmetres amb 18 estacions, amb la finalitat d’aconseguir la renovació i modernització integral d’esta línia.

Les diferents actuacions iniciades en 2014 s’han prolongat fins al 28 de gener d’enguany, quan es va recuperar la circulació sense transbordaments al llarg de tot el traçat, amb una inversió que supera en conjunt els 150 milions d’euros.

Les millores tècniques i noves infraestructures, així com la incorporació del nou material mòbil amb unitats electrodièsel, han permés mantindre i millorar les condicions d’explotació, i amb això es garantix la regularitat i la qualitat del servici amb uns estàndards similars a la resta de la xarxa de Ferrocarrils de la Generalitat Valenciana (FGV) a Alacant.

Fecha: 08/12/2025